钦定古今图书集成/明伦汇编/官常典/第799卷 > 孔镛〈李时敏〉
## 钦定古今图书集成/明伦汇编/官常典/第799卷 > 孔镛〈李时敏〉

按《明外史》本传：“镛字韶文，长洲人。景泰五年进士。为
都昌知县，分户九等，以定役设仓水次，便收敛，民甚
赖之。以弟铭尚宁王郡主，改知连山。邻境猺獞时出
没，民悉分窜，镛躬往招之，皆惊走。既而炊饭民舍，留
钱偿其直，民乃渐亲。镛相率还镛慰劳赈恤，俾复故
业，教以耕织战守，道路渐通，县治遂复。”叶盛征广西，
以镛从。所至招徕，贼多降附。诸将妄杀者，镛辄力争，
多所全活。成化元年用盛等荐，擢高州试知府。乡民
挈家避猺，贼趋城前，守刘海闭不纳，还则戕于贼。间
有入者，海辄系之。海又疑民阴为贼用，妄加戮害。贼
缘是激怒众，外攻内应，城遂陷。镛至，开门纳来者为
义冢，瘗暴骸及民疫死者。流亡日归。城不能容，别筑
城东北居焉。时贼屯境内者凡十馀部，而邓公长、冯
晓为之魁。公长屯茅峒，去城仅十里，晓屯化州，皆屡
招不从。镛一日屏驺从，直抵茅峒，道遇贼徒，告曰：“我
新太守也。”公长骤闻守至，亟呼其党擐甲迎镛至，下
马入，坐庭中。公长见镛坦易，从者止二人，与其徒弛
甲罗拜。镛谕曰：“汝曹故良民，迫冻馁耳。前守动欲兵
汝，我今奉命为汝父母。汝，我子也。信我，送我归，赉汝
粟帛；不信，则杀我，大军即至，无种矣。”公长犹豫，其党
感悟，皆泣下。镛曰：“馁矣，当食我。”公长为跪上酒馔。既
食，曰：“日且暮，当止宿。”夜，解衣酣寝。贼相顾骇服，再宿
将返。公长遣数十骑送之，见道傍裸而县树者，询之，
皆诸生也，言于公长而释之。既达城下，城中人皆大
惊，谓“太守见执来绐降也”，尽登陴。镛止骑城外，独与
羸卒入城取粟帛使载归。公长益感泣，遂焚其巢，率
党数千人来降。公长既降，诸贼次第纳款，独晓恃险
未服。镛选死士二百人，乘夜抵化州。晓仓皇走匿，获
其妻子以归，抚恤甚厚。晓亦以五百人降。已，与佥事
陶鲁败贼廖婆保。他贼犯境者，先后多败去，境内大
定。上官交章荐。五年擢按察副使，分巡高、雷二府。益
招剧贼梁定侯大六、邓辛酉等，处之内地，分田与耕，
遂为官备。他盗广西贼犯信宜、岑溪，皆击败之。治绩
闻，赐诰命旌异。遭丧，服除，改广西猺獞。闻镛名，相率
远遁。十四年，兵部上其绥辑功，赉银币。寻进按察使。
荔浦贼来寇，总督朱英以兵属镛，击平之，进食二品
禄。已，迁左布政使，旋以右副都御史巡抚贵州。清平
部苗阿溪者，桀骜多智，其养子阿剌有勇力，横行诸
部中。守臣皆纳溪赂，骄不可制。镛以问中官及守帅，
皆为溪解。镛乃行部至清平，闻指挥王通晓大义，询
以时事。通乃言：“溪所昵者指挥王曾，总旗陈瑞公必
欲致溪，先得此二人，溪可图也。”翼日，镛大会将校，诘
责二人。二人输实，遂以计擒溪，磔之，群蛮震慑。鸡背
苗恃险为乱，亦讨平焉。镛居官廉，仕三十馀年，皆在
边陲，触瘴成疾。疏乞骸骨，不许。弘治二年召为工部
右侍郎，道卒，年六十三。平乐李时敏者，为信宜知县，
亦以才武称。尝与镛共平猺乱，以功迁知化州。粤人
并称“孔李。”